**Ministru kabineta noteikumu projekta „Grozījumi Ministru kabineta 2011.gada 20.decembra noteikumos Nr.976 „Kārtība, kādā veicami atskaitījumi Privatizācijas aģentūrai par valsts īpašuma privatizāciju, valsts kapitāla daļu atsavināšanu un citām normatīvajos aktos noteiktajām darbībām, izveidojams un izlietojams rezerves fonds un veicami maksājumi valsts budžetā”” sākotnējās ietekmes izvērtējums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | *Euro* ieviešanas kārtības likuma 30.panta pirmā daļa, Ministru kabineta 2013.gada 29.maija rīkojums Nr.212 „Par tiesību aktu grozījumu virzību saistībā ar *euro* ieviešanu Latvijā 1.5.apakšpunkts” un Latvijas Nacionālā *euro* ieviešanas plāna (apstiprināts ar Ministru kabineta 2013.gada 4.aprīļa rīkojuma Nr.136) „Par Latvijas Nacionālo euro ieviešanas plānu” 1. pielikuma J2.2. pasākums.  Likums „Grozījumi likumā "Par valsts un pašvaldību kapitāla daļām un kapitālsabiedrībām”, kas stājās spēkā 2013.gada 1.jūlijā, 2.pants. |
| 2. | Pašreizējā situācija un problēmas | Saskaņā ar likuma „Par Latvijas Banku” 34.pantu Latvijas Republikas nacionālās naudas vienība ir lats, kurā ir 100 santīmu. Lats ir vienīgais likumīgais maksāšanas līdzeklis Latvijā. Naudaszīmju aprakstu, numurēšanu, reģistrāciju un monetāro segumu nosaka Latvijas Bankas padome. Ņemot vērā, ka ar 2014.gada 1.janvāri Latvijā plānots ieviest *euro*, ir nepieciešams veikt grozījumus Ministru kabineta 2011.gada 20.decembra noteikumos Nr.976 „Kārtība, kādā veicami atskaitījumi Privatizācijas aģentūrai par valsts īpašuma privatizāciju, valsts kapitāla daļu atsavināšanu un citām normatīvajos aktos noteiktajām darbībām, izveidojams un izlietojams rezerves fonds un veicami maksājumi valsts budžetā” (turpmāk – Noteikumi Nr.976), aizstājot maksāšanas līdzekli latus ar *euro*.  Saskaņā ar *Euro* ieviešanas kārtības likuma (turpmāk arī – EIKL) 30.panta pirmo daļu Ministrijas, Valsts kanceleja, Finanšu un kapitāla tirgus komisija un Latvijas Banka sagatavo to tiesību aktu grozījumu projektus, kurus nepieciešams pielāgot *euro* ieviešanai.  Saskaņā ar Ministru kabineta 2013.gada 29.maija rīkojuma Nr.212 „Par tiesību aktu grozījumu virzību saistībā ar *euro* ieviešanu Latvijā” 1.1.apakšpunktu Valsts kanceleja un katra ministrija atbilstoši kompetencei līdz 2013.gada 14.jūnijam izstrādā likumprojektus par grozījumiem visos likumos saistībā ar euro ieviešanu, kā arī tiesību aktu projektus par grozījumiem tajos Ministru kabineta noteikumos, Ministru kabineta rīkojumos, instrukcijās un ieteikumos, kuros ir minētas naudas summas latos, Latvijas Bankas noteiktais valūtas kurss vai kurus citu apsvērumu dēļ tiesiskās noteiktības nodrošināšanai ir nepieciešams grozīt līdz *euro* ieviešanas dienai.  Saskaņā ar EIKL 6.panta pirmo daļu Latu konvertācijā uz *euro* izmanto Padomes noteikto maiņas kursu no latiem uz *euro*. Atbilstoši šī panta otrajai daļai naudas summas un vērtības naudas izteiksmē pēc latu konvertācijas uz *euro* noapaļo līdz tuvākajam centam, ņemot vērā trešo zīmi aiz komata. Ja trešā zīme aiz komata ir no 0 līdz 4, tad centa vērtība nemainās. Ja trešā zīme aiz komata ir no 5 līdz 9, tad cents tiek noapaļots par vienu vienību uz augšu. Eiropas Ekonomikas un finanšu lietu padome (ECOFIN) 2013.gada 9.jūlijā pieņēma galīgo lēmumu par Latvijas pilntiesīgu dalību Ekonomikas un monetārajā savienībā (EMS) no 2014. gada 1.janvāra, atceļot līdz šim spēkā bijušo "atliktās dalības" statusu. Vienlaikus Latvijas Bankas vēl 2005. gadā fiksētais lata kurss attiecībā pret eiro - 0.702804 - apstiprināts kā neatsaucami fiksēts pārejas kurss uz eiro. Līdz ar to par pamatu šo Ministru kabineta noteikumu 6.punkta grozījumam tiek ņemts Latvijas Bankas vēl 2005.gadā fiksētais lata kurss attiecībā pret eiro - 0.702804, kas šobrīd apstiprināts kā neatsaucami fiksēts pārejas kurss uz eiro.  Noteikumu Nr.976 18.punktā ir noteikts, ka privatizācijas, likvidācijas un kapitāla daļu atsavināšanas lietas vešanai un juridiskajiem pakalpojumiem, valsts īpašuma (izņemot nekustamos īpašumus un zemi) privatizācijas noteikumu, konkursa noteikumu, līguma un citu ar tiem saistīto dokumentu nosacījumu izpildes nodrošināšanai, pamatojoties uz valsts īpašumu lietas nodošanas un pieņemšanas aktu, noteikti šādi atskaitījumu normatīvi: 1) mazāk par 100 darbiniekiem – 3040 latu par objektu; 2) no 100 līdz 499 darbiniekiem – 7760 latu par objektu; 3) no 500 līdz 999 darbiniekiem – 15056 lati par objektu; 4) 1000 darbinieku un vairāk – 25248 lati par objektu. Savukārt atbilstoši Noteikumu Nr.976 19.punktam privatizējamo vai atsavināmo valsts īpašumu (izņemot nekustamos īpašumus un zemi) novērtēšanas finansēšanai noteikti šādi atskaitījumu normatīvi:1) līdz 999 darbiniekiem – 1008 lati par objektu; 2) 1000 darbinieku un vairāk – 2520 latu par objektu. Turklāt Noteikumi Nr.976 paredz, ka: 1) nekustamā īpašuma (arī zemesgabalu) pārdošanai noteiktais atskaitījums ir 7 procenti no pārdošanas cenas, bet ne mazāk kā 1000 latu (20.punkts); 2) līguma un citu ar tiem saistīto dokumentu nosacījumu un nodokļu maksājumu parādu kapitalizācijas rezultātā radušos kapitāla daļu pārdošanas līguma izpildes kontrolei noteiktais atskaitījums ir 76 lati par līgumu mēnesī (21.punkts); 3) valsts akciju sabiedrības „Privatizācijas aģentūra” (turpmāk – Aģentūra) valdījumā esošo valstij piederošo un piekrītošo īpašumu nomas līgumu kontrolei noteiktais atskaitījums ir 50 procenti no nomas maksas, bet ne vairāk kā 76 lati par līgumu mēnesī (25.punkts).  Līdz ar to, lai nodrošinātu, ka ar 2014.gada 1.janvāri varētu ieviest *euro* Latvijas Republikā, ir nepieciešami grozījumi Noteikumos Nr.976, nosakot:  1) precizētu atskaitījumu apmēru privatizācijas, likvidācijas un kapitāla daļu atsavināšanas lietas vešanai un juridiskajiem pakalpojumiem, valsts īpašuma (izņemot nekustamos īpašumus un zemi) privatizācijas noteikumu, konkursa noteikumu, līguma un citu ar tiem saistīto dokumentu nosacījumu izpildes nodrošināšanai;  2) precizētu atskaitījumu apmēru privatizējamo vai atsavināmo valsts īpašumu (izņemot nekustamos īpašumus un zemi) novērtēšanas finansēšanai;  3) precizētu nekustamā īpašuma (arī zemesgabalu) pārdošanai noteikto atskaitījumu apmēru;  4) precizētu atskaitījumu apmēru līguma un citu ar tiem saistīto dokumentu nosacījumu un nodokļu maksājumu parādu kapitalizācijas rezultātā radušos kapitāla daļu pārdošanas līguma izpildes kontrolei;  5) precizētu atskaitījumu apmēru attiecībā uz Aģentūras valdījumā esošo valstij piederošo un piekrītošo īpašumu nomas līgumu kontroli.  Šā gada 1.jūlijā stājās spēkā grozījumi likumā "Par valsts un pašvaldību kapitāla daļām un kapitālsabiedrībām" (turpmāk – Kapitālsabiedrības likums) ar kuriem cita starpā no likuma tika izslēgts 127.pants, kas nosaka kārtību, kādā tiek atsavinātas valstij piekrītošās bezmantinieka kapitāla daļas. Viens no Noteikumu Nr.976 izdošanas pamatiem ir likuma "Par valsts un pašvaldību kapitāla daļām un kapitālsabiedrībām" 127.panta ceturtā daļa, kura pilnvaro Ministru kabinetu reglamentēt atlīdzības apmēra un izmaksas kārtību valsts kapitāla daļu atsavināšanu veicošajai institūcijai, tai atsavinot bezmantinieka kapitāla daļas.  Attiecīgi šo noteikumu 7.un 17.punktos ir noteikts apmērs un kārtība, kādā tiek Aģentūras gūtie ieņēmumi par bezmantinieka kapitāla daļu atsavināšanu. Ievērojot minēto, Noteikumos Nr.976 nepieciešams svītrot normas, kas saistītas ar bezmantinieka kapitāla daļu atsavināšanu. |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība | Šo Ministru kabineta noteikumu projekta mērķis *euro* ieviešanas dienā pielāgot Noteikumus Nr.976 *euro* ieviešanai, lai:  1) atskaitījumu apmēru privatizācijas, likvidācijas un kapitāla daļu atsavināšanas lietas vešanai un juridiskajiem pakalpojumiem, valsts īpašuma (izņemot nekustamos īpašumus un zemi) privatizācijas noteikumu, konkursa noteikumu, līguma un citu ar tiem saistīto dokumentu nosacījumu izpildes nodrošināšanai varētu noteikt *euro* vērtībā;  2) atskaitījumu apmēru privatizējamo vai atsavināmo valsts īpašumu (izņemot nekustamos īpašumus un zemi) novērtēšanas finansēšanai varētu noteikt *euro* vērtībā;  3) nekustamā īpašuma (arī zemesgabalu) pārdošanai noteikto atskaitījumu apmēru varētu noteikt *euro* vērtībā;  4) atskaitījumu apmēru līguma un citu ar tiem saistīto dokumentu nosacījumu un nodokļu maksājumu parādu kapitalizācijas rezultātā radušos kapitāla daļu pārdošanas līguma izpildes kontrolei varētu noteikt *euro* vērtībā;  5) atskaitījumu apmēru attiecībā uz valsts akciju sabiedrības „Privatizācijas aģentūra” valdījumā esošo valstij piederošo un piekrītošo īpašumu nomas līgumu kontroli varētu noteikt *euro* vērtībā.  Vienlaicīgi ar noteikumu projektu tiek svītrots Noteikumu Nr.976 spēku zaudējuša izdošanas pamats – Kapitālsabiedrības likuma 127.panta ceturtā daļa (un 7.un 17.punkts), kas reglamentā jautājumus, kas saistīti ar bezmantinieku kapitāla daļu atsavināšanu. |
| 5. | Projekta izstrādē iesaistītās institūcijas | Projekts šo jomu neskar |
| 6. | Iemesli, kādēļ netika nodrošināta sabiedrības līdzdalība | Sabiedrības līdzdalība Ministru kabineta noteikumu projekta izstrādē netika nodrošināta, jo minētie Ministru kabineta noteikumi ir saistīti ar:  *Euro* ieviešanas kārtības likuma izpildi, kā arī nemaina pastāvošo tiesisko regulējumu pēc būtības;  Nepieciešamību izpildīt grozījumus Kapitālsabiedrību likumā, kas paredz mainīt valstij piekrītošo bezmantinieka kapitāla daļu atsavināšanas kārtību. |
| 7. | Cita informācija | Nav |

Anotācijas II, III, IV, V, VI un VII sadaļa – projekts šīs jomas neskar.

**Ekonomikas ministrs D.Pavļuts**

**Vīza: valsts sekretāra**

**pienākumu izpildītājs -**

**valsts sekretāra vietnieks A.Liepiņš**

06.12.2013. 12:00

1242

Drāke

67013162, [Martins.Drake@em.gov.lv](mailto:Martins.Drake@em.gov.lv)